PATVIRTINTA

Vilniaus universiteto

Chemijos ir geomokslų fakulteto tarybos

2019 m. kovo 19 d. nutarimu Nr. 610000-TP-6

**VILNIAUS UNIVERSITETO CHEMIJOS IR GEOMOKSLŲ FAKULTETO vardinės stipendijos skyrimo VILNIAUS UNIVERSITETO STUDENTAMS nuostatai**

**I SKYRIUS**

**BENDROSIOS NUOSTATOS**

* 1. Vilniaus universiteto Chemijos ir geomokslų fakultetovardinės stipendijos skyrimo Vilniaus universiteto studentams nuostatai (toliau – Nuostatai) reglamentuoja Vilniaus universiteto Chemijos ir geomokslų fakulteto vardinės stipendijos (toliau – Stipendija) skyrimo tvarką ir kandidatų Stipendijai gauti (toliau – Kandidatai) atrankos kriterijus.
	2. Stipendiją savo iniciatyva steigia Vilniaus universiteto Chemijos ir geomokslų fakultetas (toliau – Steigėjas). Stipendija mokama iš Steigėjo nuosavų lėšų.
	3. Nuostatai parengti vadovaujantis Universiteto stipendijų nuostatais ir jiems neprieštarauja.
	4. Stipendijos tikslas – skatinti Universiteto Chemijos ir geomokslų fakulteto (toliau – Padalinys) studentus dalyvauti mokslo renginiuose, siekti išskirtinių studijų ir mokslo rezultatų ir įsitraukti į aktyvią mokslinę ir savanorišką veiklą, kurios pagrindinis tikslas yra populiarinti mokslą.
	5. Stipendija yra vienkartinė, jos dydis ir stipendininkų skaičius priklauso nuo Padalinio finansinių galimybių. Stipendija skiriama pavasario ir rudens semestre.

**II SKYRIUS**

**STIPENDIJOS SKYRIMO TVARKA IR KANDIDATŲ STIPENDIJAI GAUTI ATRANKOS KRITERIJAI**

* 1. Konkursas Stipendijai gauti (toliau – Konkursas) skelbiamas iki kiekvienų studijų metų rugsėjo 15 d. (rudens semestre) ir vasario 15 d. (pavasario semestre). Informacija apie Konkursą ir kita aktuali informacija apie Stipendiją talpinama Padalinio interneto svetainėje, taip pat Padalinio socialinių tinklų paskyrose.
	2. Konkurse gali dalyvauti studentai, atitinkantys Nuostatų 7.1 papunktyje nurodytą kriterijų ir bent vieną iš Nuostatų 7.2–7.4 papunkčiuose nurodytų kriterijų:
		1. pažangūs (neturintys skolų ir akademinių skolų, bendras studijų svertinis vidurkis ne mažiau nei 7,00) visų Padalinio programų pirmosios ir antrosios pakopos visų kursų studentai;
		2. studentai, planuojantys dalyvauti mokslo renginiuose (konferencijos, konkursai, vasaros mokyklos, mokymai ir kt.);
		3. studentai, dalyvavę mokslo renginiuose ir yra šių renginių nugalėtojai ar prizininkai;
		4. studentai, aktyviai atliekantys mokslinius tyrimus arba pasižymintys aktyvia moksline arba savanoriška veikla, kurios pagrindinis tikslas yra populiarinti mokslą.
	3. Kandidatai turi iki einamųjų studijų metų rugsėjo 25 d. (rudens semestre) ir vasario 25 d. (pavasario semestre) pateikti Padalinio Studijų skyriui:
		1. prašymą skirti Stipendiją;
		2. dokumentus, įrodančius ketinimą dalyvauti mokslo renginiuose (kvietimą į renginį, pranešimo kopiją, dalyvavimo išlaidų sąmatą ir kt.);
		3. dokumentus, įrodančius Kandidato pasiekimus studijų, mokslinėje ar savanoriškoje veikloje (studijų rezultatų išrašą, straipsnio (-ių) publikacijos (-ų) kopiją (-as) ir kt.).
	4. Stipendijai skirti Padalinio vadovo įsakymu sudaroma vertinimo komisija (toliau – Komisija). Komisija sudaroma iš 5 narių, tarp kurių vienas yra Padalinio studentų atstovybės deleguotas atstovas.
	5. Komisijos nariams už darbą vertinimo veikloje nėra papildomai atlyginama.
	6. Komisija, gavusi Kandidatų paraiškas, iki einamųjų studijų metų spalio 5 d. (rudens semestre) ir kovo 5 d. (pavasario semestre) nustato siūlomus Stipendijų gavėjus gauti Stipendiją pagal šiuos kriterijus:
		1. pirmenybė teikiama studentams, ketinantiems dalyvauti mokslo renginiuose pirmą kartą;
		2. pasiekimus ir aktyvumą mokslinėje veikloje;
		3. studijų vidurkį.
	7. Komisijos sprendimas priimamas paprasta balsų dauguma ir yra įforminamas protokolu, kurį pasirašo visi Kandidatus vertinę Komisijos nariai.
	8. Informacija apie stipendijos gavėjus (vardas, pavardė, studijų programa, pakopa, kursas ir stipendijos paskirtis) talpinama Padalinio interneto svetainėje, taip pat Padalinio socialinių tinklų paskyrose.

**III SKYRIUS**

**STIPENDIJOS MOKĖJIMO TVARKA**

* 1. Vadovaujantis Komisijos teikimu, Stipendija skiriama studentui Rektoriaus ar jo įgalioto prorektoriaus įsakymu ir yra pervedama į Stipendijos gavėjo asmeninę banko sąskaitą.
	2. Studentai, gavę stipendiją dalyvavimui mokslo renginyje, per 10 darbo dienų po renginio pabaigos privalo pateikti dalyvavimo renginyje įrodančius dokumentus Padalinio Studijų skyriui.
	3. Stipendija neišmokama, jeigu Stipendijos gavėjas: turi bent vieną skolą ar akademinę skolą; nutraukia arba sustabdo studijas; išeina akademinių atostogų; yra pašalinamas iš Universiteto; studentui paskirta nuobauda, numatyta Universiteto studijų nuostatuose, už Universiteto teisės aktų pažeidimus.
	4. Bet kuriuo Nuostatų 16 punkte numatytu atveju Stipendijos skyrimas ar mokėjimas nutraukiamas Rektoriaus ar jo įgalioto prorektoriaus įsakymu Padalinio vadovo teikimu.
	5. Jeigu studentas gavo Stipendiją Nuostatų 7.2 papunktyje nurodytam renginiui, tačiau mokslo renginyje nedalyvavo arba nepateikė dalyvavimą įrodančius dokumentus, Stipendiją privaloma grąžinti Steigėjui.
	6. Tas pats studentas už tuos pačius pasiekimus gali gauti Stipendiją tik vieną kartą.
	7. Studentas, gavęs Stipendiją, nepraranda galimybės gauti valstybės ar kitokios nacionaliniuose ar Universiteto teisės aktuose numatytos stipendijos.

**IV SKYRIUS**

**BAIGIAMOSIOS NUOSTATOS**

* 1. Nuostatai įsigalioja patvirtinus juos Universiteto teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_